CSS ควักเงิน 701 ลบ.ลงทุนโซลาร์ฟาร์มเวียดนาม 2 โครงการ 25% ของ EPCO กำลังผลิตรวม 99.216MW
CSS ควักเงิน 701 ลบ.ลงทุนโซลาร์ฟาร์มเวียดนาม 2 โครงการ 25% ของ EPCO กำลังผลิตรวม 99.216 MW
9 พ.ย. 2561

บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า ที่ประชุมคณะกรรมการบริษัทเมื่อวานนี้ (8 พ.ย.) อนุมัติให้เข้าทำบันทึกตกลงร่วมกันในโครงการโรงไฟฟ้าพลังงานแสงอาทิตย์ ในประเทศเวียดนาม จำนวน 2 โครงการ ขนาดกำลังผลิตรวม 99.216 เมกะวัตต์ (MW) ของบริษัท Phu Khanh Solar Power Joint Stock Company (PKS) ซึ่งเป็นบริษัทจดทะเบียนในเวียดนาม ดำเนินธุรกิจโรงไฟฟ้าพลังงานแสงอาทิตย์ ที่จังหวัดฟูเยี้ยน
ทั้งนี้ CSS จะเข้าถือหุ้นในสัดส่วน 25% กับผู้ร่วมทุนคือบริษัท โซล่า พาวเวอร์ แมเนจเม้นท์ (ประเทศไทย) จำกัด (SPM) ซึ่งจะถือหุ้น 65% และ Nam Viet Hung Investment Corporation (NVH) ในสัดส่วน 5% และกรรมการ 1 คนของ NVH ถือหุ้นในสัดส่วน 5%
ขณะที่ SPM ถือหุ้นโดย บมจ.อีสเทอร์น พาวเวอร์ กรุ๊ป (EP) ในสัดส่วน 100% โดย EP เป็นบริษัทย่อยของ EPCO ซึ่งถือหุ้นอยู่ในสัดส่วน 75%
บริษัทประมาณการมูลค่ารวมการเข้าลงทุนในโครงการ PKS จำนวนประมาณ 701 ล้านบาท ซึ่งมูลค่ารวมการเข้าลงทุนในโครงการ คิดรวมการเข้าซื้อหุ้นสามัญปัจจุบันและหุ้นเพิ่มทุนที่คาดว่าจะต้องใช้ PKS ของบริษัท โดยเงินลงทุนจะมาจากเงินทุนหมุนเวียนและเงินกู้จากสถาบันการเงิน ซึ่งบริษัทคาดการณ์จะมีอัตราผลตอบแทนจากการลงทุน (IRR) 16.31% และระยะเวลาคืนทุน 7.4 ปี
สำหรับโครงการโรงไฟฟ้าทั้ง 2 โครงการ มีสัญญาซื้อขายไฟฟ้าให้กับ Electricity of Vietnam (EVN) เป็นเวลา 20 ปี ในอัตรารับซื้อไฟฟ้า (Feed in Tariff หรือ FIT) ที่ 0.0935 เหรียญสหรัฐ/หน่วย หรือประมาณ 3.08 บาท/หน่วย โดยจะเริ่มจำหน่ายไฟฟ้าเชิงพาณิชย์ (COD) ภายในวันที่ 30 มิ.ย.62